Uguale agli dèi - Pablo Neruda (Alessio Patti traduce e declama la poesia del sommo poeta)
Channel: Alessio Patti
Date: 2013-09-24

Video n. 2

Pablo Neruda

(poeta cileno, 1904  - 1973)

Poesie tradotte in lingua poetica siciliana da

Alessio Patti


- Lu to risu -

Levimi lu pani si voi,
levimi l'aria, ma
non mi livari lu ciuri di li labbra. 
Non mi livari la rosa,
la lancia ca sfoderi,
l'acqua ca di ntrasatta
scoppia ni lu to preju,
la subitània unna
d'argentu ca ti nasci.
Dura è la me lotta e tornu
cu l'occhi stanchi,
a li voti ni l'aviri vistu
la terra ca non muta,
ma trasennu lu to risu
acchiana 'n celu circannumi
e grapi pi mia tutti
li porti di la vita.
Amuri miu, ni l'ura
chiù nira grapi
lu tu risu, e si ntrasatta
vidi ca lu me sangu macchia 
li petri di la strata,
arridi, pirchì lu to risu
è pi li me' manu
comu na spada frisca. 
Vicinu a lu mari d'autunnu, 
lu to risu avi a jisari
la so cascata di scuma,
e ni la primavera, amuri, 
vogghiu lu to risu comu
lu ciuri ca ju aspittava,
lu ciuri cilesti, la rosa
di la me patria sunanti. 
Rìditila di la notti,
di lu jornu, di la luna, 
rìditila di li strati
turciati di l'isula,
rìditila di stu viddanu jarzuni 
ca ti ama,
ma quannu grapu l'occhi
e quannu li richiudu, 
quannu li me' passi vannu, 
quannu tornanu li me' passi, 
nìjami lu pani, l'aria,
la luci, la primavera, 
ma lu to risu mai, 
pirchì ju ni murissi.


- Sai chi non t'amu e chi t'amu -

Sai chi non t'amu e chi t'amu
pirchì la vita è ni du' maneri,
la parola è n'ala di lu silenziu,
lu focu avi na mità di friddu.
Ju t'amu p'accuminciari ad amariti, 
p'accuminciari di novu lu nfinitu, 
pi non smettiri mai d'amariti:
pi chissu non t'amu ancora.
T'amu e non t'amu comu sidd'avissi 
ni li manu li chiavi di la gioia
e 'n annavaratu e svinturatu distinu. 
Lu me amuri avi du' viti p'amariti. 
Pi chissu t'amu quannu non t'amu
e pi chissu t'amu quannu t'amu.


- Puema 20 -

Pozzu scriviri li versi chiù tristi stanotti. 
Scriviri, pi esempiu: "La notti è stiddata,
e di luntanu, cilesti, trimulianu l'astri".
Lu ventu di la notti gira nta lu celu e canta. 
Pozzu scriviri li versi chiù tristi stanotti.
Ju l'amai e qualchi vota puru idda m'amò.
Ni li notti comu a chista l'haiu tinuta tra li me' vrazza. 
L'haiu vasata tanti voti sutta a lu celu nfinitu.
Idda m'amava e certi voti puru ju l'amava.
Comu non amari li so' granni occhi fissi.
Pozzu scriviri li versi chiù tristi stanotti.
Pinsari ca non l'haiu chiù, ca l'haiu pirduta.
Sèntiri la notti granni, ancora chiù granni senza idda.
E lu versu scinni supra l'arma comu lu risìnu supra a lu pratu. Picca mporta ca lu me amuri non seppi firmàrila.
La notti è stiddata e idda non è cu mia.
Chissu è tuttu. Luntanu, qualchidunu canta. 
Luntanu. La me arma non si rassegna d'avirila pirduta.
Comu p'avvicinarila, la me taliata la cerca.
Lu me cori la cerca, e idda non è cu mia.
La stissa notti ca janchìa li stissi àrvuli.
Nuàtri, chiddi di tannu, non semu chiù li stissi.
Ju non l'amu chiù, è veru, ma quantu l'amai.
La me vuci circava lu ventu p'arrivari a li so' aricchi.
Di n'autru. Sarà di n'autru. Comu prima di li me' vasuni. 
La so vuci, lu so corpu lìmpiu. Li so' occhi granni. 
Oramai non l'amu chiù, è veru, ma forsi l'amu ancora.
È daccussì curtu l'amuri e daccussì longa la diminticanza.
E siccomu ni li notti comu a chista l'haiu tinuta ntra li me' vrazza,
la me arma non si rassegna d'avirila pirduta.
Cu puru ca chissu è l'ultimu duluri ca idda mi duna,
e ca chissi l'ultimi versi ca ju ci scrivu.